Up-107/97
Natisni
Opravilna št.:
Up-107/97
Datum odločitve:
21. 4. 1997
ECLI:
ECLI:SI:USRS:1997:Up.107.97
Akt:
Ustavna pritožba E. G. zoper sklep Okrožnega sodišča v Kopru št. Ks 158/97 z dne 2.4.1997 v zvezi s sklepom istega sodišča št. Kpd 155/97 z dne 27.3.1997
Izrek:
Ustavna pritožba E. G. zoper sklep Okrožnega sodišča v Kopru v zvezi s sklepom istega sodišča se ne sprejme v obravnavo.
Evidenčni stavek:
Ker je enoletni rok za odpravo neskladnosti 3. točke drugega odstavka 201. člena Zakona o kazenskem postopku (priporni razlog ponovitvene nevarnosti) z Ustavo, ki ga je Ustavno sodišče določilo v svoji odločbi št. U-I-18/93 z dne 11.4.1996, začel teči z dnem objave odločbe v Uradnem listu, v obdobju, za katerega je bil izdan izpodbijani sklep o odreditvi pripora, še ne bo potekel. Pripor zoper pritožnika, ki je bil odrejen v skladu z zahtevami iz navedene odločbe Ustavnega sodišča, je tudi v skladu z Ustavo.
Geslo:
Varstvo osebne svobode.

Pripor, ponovitvena nevarnost.

Učinek odločbe Ustavnega sodišča, čas učinka.

Ugotovitev neustavnosti zakonske odločbe, določitev roka za uskladitev (48. čl. ZUstS).
Pravna podlaga:
Zakon o kazenskem postopku (ZKP), 201. čl.

Zakon o Ustavnem sodišču (ZUstS), 43., 48., 1. al. 2. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-18/93 z dne 11.4.1996.
Vrsta zadeve:
ustavna pritožba
Vrsta akta:
drugi akti
Datum vloge:
7. 4. 1997
Vrsta odločitve:
sklep
Vrsta rešitve:
nesprejem ustavne pritožbe
Dokument:
US18299
Up-107/97
21.4.1997
S K L E P
Ustavno sodišče je v postopku za preizkus ustavne pritožbe E. G., Z. K., ki ga zastopa E. D., odvetnik v K., na seji senata dne 21. aprila 1997
s k l e n i l o :
Ustavna pritožba E. G. zoper sklep Okrožnega sodišča v Kopru št. Ks 158/97 z dne 2.4.1997 v zvezi s sklepom istega sodišča št. Kpd 155/97 z dne 27.3.1997 se ne sprejme v obravnavo.
O b r a z l o ž i t e v
1. Pritožnik izpodbija sklep o odreditvi pripora iz razloga ponovitvene nevarnosti (3. točka drugega odstavka 201. člena Zakona o kazenskem postopku, Uradni list RS, št. 63/94 - v nadaljevanju: ZKP) in sklep o zavrnitvi pritožbe zoper prvi sklep. Z izpodbijanima sklepoma naj bi bile kršene pravica do svobode gibanja, ustavna določba o varstvu osebne svobode in načelo zakonitosti. S potekom roka za odpravo neustavnosti določbe 3. točke drugega odstavka 201. člena ZKP, o kateri je Ustavno sodišče odločilo z odločbo št. U-I-18/93 z dne 11.4.1996 (Uradni list RS, št. 25/96), naj bi v pravni državi ne bila več dovoljena njena uporaba. Ker naj bi Ustava ne dopuščala odreditve pripora neposredno na podlagi Ustave - pritožnik se sklicuje na njen tretji odstavek 20. člena1 in drugi odstavek 19. člena2 - naj bi bil pripor od 11.4.1996 dalje protiustaven. Pritožnik predlaga začasno zadržanje izvrševanja sklepa o priporu, meritorno pa njegovo razveljavitev.
2. Enak razlog je pritožnik navedel tudi v pritožbi zoper sklep o odreditvi pripora. Sodišče je očitek zavrnilo, češ da v konkretnem primeru ni razloga, da bi moralo pripor zoper obdolženca omejiti z dnem 11.4.1997. Ker rok v času odločanja sodišča še ni potekel, pripor pa naj bi bil odrejen v skladu z odločbo Ustavnega sodišča, je pritožbo zavrnilo.
3. Pritožnikov očitek tudi v času izdaje tega sklepa ni utemeljen. Odločba Ustavnega sodišča št. U-I-18/93 z dne 11.4.1996 je bila objavljena v Uradnem listu Republike Slovenije št. 25/96 z dne 16.5.1996. V delu, v katerem je ugotovljena neskladnost 3. točke drugega odstavka 201. člena ZKP z Ustavo, temelji odločba na 48. členu Zakona o Ustavnem sodišču (Uradni list RS, št. 15/94 - v nadaljevanju: ZUstS). Določba 48. člena ZUstS sicer ne določa, kdaj začne teči rok za odpravo ugotovljene neskladnosti z Ustavo. Kdaj začne učinkovati odločba Ustavnega sodišča, za primer razveljavitve zakona določa 43. člen ZUstS. Po navedeni določbi začne razveljavitev učinkovati naslednji dan po objavi odločbe oziroma po poteku roka, ki ga je določilo Ustavno sodišče. Ob smiselni uporabi določbe 43. člena je tudi v obravnavanem primeru iz 48. člena ZUstS, ko Ustavno sodišče ni določilo drugače, šteti, da je rok za odpravo ugotovljene neskladnosti z Ustavo začel teči z dnem objave odločbe št. U-I-18/93 v Uradnem listu. Rok bo torej potekel dne 16.5.1997.
4. Na podlagi izpodbijanega sklepa preiskovalnega sodnika, izdanega dne 27.3.1997, je pritožnik lahko v priporu največ en mesec. V tem času rok za uskladitev ugotovljene neskladnosti 3. točke drugega odstavka 201. člena ZKP, na podlagi katere je bil pripor odrejen, še ne bo potekel. Če je bil pripor odrejen v skladu z zahtevami iz navedene odločbe Ustavnega sodišča, je bil odrejen v skladu z Ustavo.
5. Ker trditev pritožnika, da je rok za odpravo ugotovljene neskladnosti z Ustavo že potekel, ni utemeljen, drugih razlogov, ki bi utemeljevali zatrjevane kršitve ustavnih pravic, pa ni navedel, Ustavno sodišče ustavne pritožbe ni sprejelo v obravnavo. 6. Ker Ustavno sodišče ustavne pritožbe ni sprejelo v obravnavo, tudi predlog za začasno zadržanje izpodbijanih sklepov ni utemeljen.
7. Senat Ustavnega sodišča je sprejel ta sklep na podlagi prve alinee drugega odstavka 55. člena ZUstS v sestavi: predsednik senata dr. Boštjan M. Zupančič in sodnika dr. Peter Jambrek in dr. Janez Šinkovec.
Opombi:
1"Pripor sme trajati samo toliko časa, dokler so za to dani zakonski razlogi..."
2"Nikomur se ne sme vzeti prostost, razen v primerih in po postopku, ki ga določa zakon."
Predsednik senata
dr. Boštjan M. Zupančič